
ROZSUDOK V MENE SLOVENSKEJ REPUBLIKY Okresný súd Poprad, sudkyňou JUDr. Zuzanou Salajovou, v právnej veci starostlivosti súdu o mal. dieťa: A. B., nar. XX. XX. XXXX, trvale bytom A. C. XX/XX, D. E., toho času Centrum pre deti a rodiny Prešov, zast. opatrovníkom: obec Veľká Lomnica, dieťa rodičov – matky: E. B., nar. XX. XX. XXXX, trvale bytom A. C. XX/XX, D. E. a otca: F. G., nar. XX. XX. XXXX, trvale bytom A. C. XX/XXX, D. E., za účasti: Centrum pre deti a rodiny Prešov, so sídlom B., B. X, o návrhu Úradu práce, soc. vecí a rodiny Kežmarok na nariadenie ústavnej starostlivosti, takto rozhodol: I. R u š í uznesenie Okresného súdu Poprad č. k. 26P/143/2024 - 12 z 08. 11. 2024, ktorým bolo nariadené neodkladné opatrenie. II. Nariaďuje ústavnú starostlivosť u mal. A. B., nar. XX. XX. XXXX , ktorá sa bude vykonávať v Centre pre deti a rodiny Prešov, so sídlom Prešov, a to od právoplatnosti tohto rozhodnutia. III. H. E. B., nar. XX. XX. XXXX, je povinná prispievať na výživu mal. A. B. sumou 30 % zo sumy životného minima na nezaopatrené neplnoleté dieťa mesačne, vždy do 15. dňa v mesiaci vopred na účet I. B. C. J. F. B., odo dňa doručenia tohto rozsudku matke. IV. Otec F. G., nar. XX. XX. XXXX, je povinný prispievať na výživu mal. A. B. sumou 30 % zo sumy životného minima na nezaopatrené neplnoleté dieťa mesačne, vždy do 15. dňa v mesiaci vopred na účet I. B. C. J. F. B., odo dňa doručenia tohto rozsudku otcovi. V.
Žiaden z účastníkov n e m á nárok na náhradu trov konania. odôvodnenie:
1. Navrhovateľ - Úrad práce, soc. vecí a rodiny Kežmarok podal 27. 11. 2024 na tunajší súd návrh, ktorým žiadal, aby súd nariadil ústavnú starostlivosť nad maloletou A. B., nar. XX. XX. XXXX, a aby zaviazal rodičov prispievať na výživu maloletej sumou 30 % zo sumy životného minima. 2. Podaný návrh odôvodnil tým, že maloletá A. sa narodila dňa XX. XX. XXXX a od narodenia bola hospitalizovaná v nemocnici z dôvodu zdravotného stavu. Matka v deň pôrodu ušla z gynekologicko – pôrodnického oddelenia. Maloletá bola od narodenia opakovane hospitalizvaná v nemocnici v Košiciach, Poprade a v Kežmarku. Dňa 19. 11. 2024 bola na základe uznesenia Okresného súdu Poprad sp. zn. 26P/143/2024 z 08. 11. 2024 dočasne umiestnená do starostlivosti CDR Prešov. Rodičia žijú v osade Veľká Lomnica, A. C. ako druh a družka v domácnosti, ktorá pozostáva z jednej skromne izby. Vykurujú pecou na tuhé palivo, ktorá slúži aj na prípravu stravy. Voda a elektrina nie je zavedená, bez soc. zariadenia. Rodičia sú evidovaní na ÚPSVaR ako nezamestnaní. Rodičia majú ďalšie deti, ktoré sú umiestnené v CDR, z dôvodu, že sa rodičia nevedeli o nich postarať. Mal. A. nemá v
domácnosti svojich rodičov vytvorené vhodné podmienky na starostlivosť. Mal. dieťa je ležiace s 3komorovým hydrocefalom, reflexy nevybavené, pri vedomí, ale vegetatívny stav, občas mrnčí, je na podpornej kyslíkovej liečbe. Je potrebná 24 hodinová ošetrovateľská starostlivosť, polohovanie, kŕmenie a podávanie liekov cez NG sondu, aj do očí, každé 1 -2 dni odsávanie likvóru cez Accoflo rezervoár. Toto nie je možné realizovať v domácich podmienkach. Rodina maloletej žije v rómskej osade A. C., kde sú hygienické podmienky absolútne nevyhovujúce. Dieťa vyžaduje permanentnú, intenzívnu, ošetrovateľskú starostlivosť. Rodičia vzhľadom k zdravotnému stavu mal. A. nedokážu zabezpečiť adekvátnu starostlivosť v domácom prostredí. Vzhľadom k uvedenému, je pre mal. A. v súčasnej dobe najvhodnejším riešením ústavná starostlivosť pokiaľ sa jej zdravotný stav nestabilizuje. 3. Uznesením č. k. 26P/154/2024 - 9 súd ustanovil obec Veľká Lomnica za procesného opatrovníka mal. dieťaťa: A. B., nar. XX. XX. XXXX, na zastupovanie v konaní vedenom na Okresnom súde Poprad pod spisovou značkou 26P/154/2024. 4. Súd vo veci nariadil pojednávanie na deň 14. 01. 2024 na ktoré sa dostavila zástupkyňa navrhovateľa, matka mal. dieťaťa a otec mal. dieťaťa. Nedostavilo sa I. B., ktoré svoju neúčasť ospravedlnilo listom z 08. 01. 2025 a ktoré súhlasili, aby súd pojednával a rozhodol v ich neprítomnosti. Nedostavil sa opatrovník mal. dieťaťa obec Veľká Lomnica, u ktorého mal súd doručenie predvolanie na pojednávanie riadne a včas vykázané a ktorý svoju neúčasť neospravedlnil ani nepožiadal o odročenie pojednávania. 5. Súd vykonal dokazovanie výsluchom zástupkyne navrhovateľa, výsluchom matky mal. dieťaťa, výsluchom otca mal. dieťaťa a oboznámením sa s obsahom spisu, a to návrhom, správou CDR Prešov z 08. 01. 2025, odpoveďami na lustrácie účastníkov v Registri obyvateľov SR a Registri Sociálnej poisťovne a uznesením tunajšieho súdu č. k. 26P/143/2024 – 12 z 08. 11. 2024. 6. Zástupkyňa navrhovateľa vo výpovedi na pojednávaní zotrvala na podanom návrhu a uviedla, že vzhľadom k zdravotnému stavu maloleté dieťa vyžaduje permanentnú zdravotnú starostlivosť, ktorú jej v súčasnej dobe rodičia nevedia zabezpečiť. V najlepšom záujme mal. dieťaťa je toho času ústavná starostlivosť. Dieťa vyžaduje aj lekárske vyšetrenia, má pľúcnu ventiláciu, nie stále, ale potrebuje ju. Je uložená na lôžku, stav je menlivý. Stravu prijíma cez sondu. Rodičia boli navštíviť maloletú. 7. Matka mal. dieťaťa vo svojej výpovedi na pojednávaní uviedla, že súhlasia s návrhom, aby maloletá zostala v zariadení. Starostlivosť o ňu by nezvládla. Zároveň uviedla, že jednu dcéru už má v domove, narodila sa s vývodom, keď ju naučili, ako s ňou má pracovať, tak si myslí, že by sa naučila aj s mal. A.. 8. Otec mal. dieťaťa vo svojej výpovedi na pojednávaní uviedol, že s návrhom súhlasí. Maloletú bude chcieť navštevovať. V centre je o ňu dobre postarané. 9. Uznesením Okresného súdu Poprad č. k. 26P/143/2024 - 12 z 08. 11. 2024 bolo nariadené neodkladné opatrenie, a to odovzdanie mal. dieťaťa: A. B., nar. XX. XX. XXXX z Nemocnice Dr. Vojtecha Alexandra v Kežmarku n. o., so sídlom K. XXX, XXX XX L. do starostlivosti Centra pre deti a rodiny Prešov, so sídlom B., B. XXXX/X, a to od vykonateľnosti tohto rozhodnutia. 10. Podľa správy Úradu práce, soc. vecí a rodiny Kežmarok zo 07. 01. 2024 matka maloletej žije v drevenej unimobunke so svojim druhom F. G., ktorý je otcom maloletej. Domácnosť pozostáva z jednej miestnosti. Domácnosť je bez sociálneho zariadenia, bez elektriny a vody. Vodu si nosia z výtokového stojana v obci. Matka maloletej je nezamestnaná. Jej druh nepracuje, privyrába si brigádne. Ich ďalšie mal. deti sú v ústavnej starostlivosti v Poprade. Posledný pobyt mal. detí v domácom prostredí sa mal uskutočniť od 20. 12. 2024 do 07. 01. 2025 a bol ukončený už 25. 12. 2024 z dôvodu porušenia podmienok pobytu. Mal. deti M. H. B. I. B. prevziať od rodičov v súčinnosti s políciou. Od 25. 12. 2024 sa rodičia nekontaktovali s CDR ani s mal. deťmi až do 06. 01. 2025, kedy zavolal otec, priznal si chybu, ospravedlnil sa. Mal. deti nechcú s rodičmi komunikovať a ani ísť k rodičom. 11. Zo správy Centra pre deti a rodiny Prešov z 08. 01. 2025 vyplýva, že maloleté dieťa je dispenzarizované v očnej, neurologickej, endokrinologickej, kardiologickej a genetickej ambulancii. Podľa odporúčaní lekárov maloletá vyžaduje 24-hodinovú ošetrovateľskú starostlivosť kvalifikovaným zdravotným personálom. Maloletá je podľa dokumentácie v stabilizovanom stave, avšak prognózy do budúcnosti nie sú optimálne. Ide o ležiace dieťa s diagnózou 3-komorový hydrocefalus, má zavedenú
nasogastrickú sondu. Po prijatí do CDR Prešov sa stav maloletej zhoršil a bola nútená jej hospitalizácia v nemocnici v Prešove. Vzhľadom na aktuálny klinický stav a diagnózy maloletej si vyžaduje 24hodinovú ošetrovateľskú starostlivosť, ktorú toho času nie je možné zabezpečiť v biologickej rodine ani v profesionálnej náhradnej rodine. 12. Podľa § 54 ods. 1 zákona č. 36/2005 Z. z. o rodine a o zmene a doplnení niektorých zákonov v znení neskorších predpisov (ďalej Zákon o rodine), náhradná osobná starostlivosť a pestúnska starostlivosť majú prednosť pred ústavnou starostlivosťou. Pred nariadením ústavnej starostlivosti je súd povinný vždy skúmať, či maloleté dieťa nemožno zveriť do náhradnej osobnej starostlivosti, a ak to nie je možné, do pestúnskej starostlivosti. 13. Podľa § 54 ods. 2 Zákona o rodine, súd môže nariadiť ústavnú starostlivosť len vtedy, ak je výchova dieťaťa vážne ohrozená alebo vážne narušená, nie je možné dieťa zveriť do náhradnej osobnej starostlivosti alebo pestúnskej starostlivosti a a) dieťa je osvojiteľné a nie je možné ho zveriť do starostlivosti budúcich osvojiteľov alebo do starostlivosti fyzickej osoby podľa osobitného predpisu, b) rodičia dieťaťa nežijú alebo im v starostlivosti o dieťa bráni závažná prekážka, c) uložené výchovné opatrenie podľa § 37 ods. 3 neviedlo k náprave alebo d) rodičia dieťaťa sú pozbavení výkonu rodičovských práv. 14. Podľa § 54 ods. 3 Zákona o rodine, za vážne ohrozenie alebo vážne narušenie výchovy maloletého dieťaťa sa nepovažujú nedostatočné bytové pomery alebo majetkové pomery rodičov maloletého dieťaťa. 15. Podľa § 54 ods.4 Zákona o rodine, ak súd nerozhodol podľa § 39 ods. 2 a 3 alebo podľa § 56, sú rodičia maloletého dieťaťa naďalej jeho zákonnými zástupcami a spravujú jeho majetok. 16. Podľa § 54 ods. 5 Zákona o rodine, súd v rozhodnutí, ktorým nariaďuje ústavnú starostlivosť, musí presne označiť zariadenie, do ktorého má byť dieťa umiestnené. Pri rozhodovaní o ústavnej starostlivosti a označení zariadenia súd vždy prihliadne na citové väzby maloletého dieťaťa k rodičom, súrodencom a iným blízkym osobám a zohľadní možnosti zariadenia na utvorenie podmienok na zachovanie rodinných a citových vzťahov dieťaťa, jeho rodičov a súrodencov. 17. Podľa § 55 ods. 1 Zákona o rodine, súd sústavne sleduje spôsob výkonu ústavnej starostlivosti a najmenej dvakrát do roka hodnotí jej účinnosť, najmä v súčinnosti s orgánom sociálnoprávnej ochrany detí, obcou a s príslušným zariadením, v ktorom je maloleté dieťa umiestnené. 18. Podľa § 55 ods. 2 Zákona o rodine, ak súd nariadil ústavnú starostlivosť z dôvodov, ktoré sú na strane rodičov, v rozhodnutí zároveň určí rodičom dieťaťa primeranú lehotu na úpravu ich rodinných a sociálnych pomerov tak, aby mohli osobne vykonávať starostlivosť o maloleté dieťa. Ak rodičia úpravu svojich rodinných a sociálnych pomerov v určenej lehote zabezpečia, súd ústavnú starostlivosť zruší. Ak rodičia úpravu svojich rodinných a sociálnych pomerov v určenej lehote nezabezpečia, súd začne aj bez návrhu konanie o zverení dieťaťa do náhradnej osobnej starostlivosti alebo konanie o zverení dieťaťa do pestúnskej starostlivosti. 19. Podľa § 55 ods. 3 Zákona o rodine, súd zruší ústavnú starostlivosť najmä vtedy, ak maloleté dieťa možno zveriť do náhradnej osobnej starostlivosti alebo do pestúnskej starostlivosti alebo ak zanikli dôvody, pre ktoré bola nariadená. 20. Súd na základe vykonaného dokazovania rozhodol, že maloletá A. B. bude zverená do ústavnej starostlivosti, ktorá sa bude vykonávať v Centre pre deti a rodiny Prešov, so sídlom Prešov, Požiarnická 3, nakoľko je takéto riešenie s ohľadom na danú situáciu v najlepšom záujme maloletej. Maloletej Nataši, ktorá vzhľadom k jej vážnemu zdravotnému stavu potrebuje zvýšenú starostlivosť, rodičia toho času nedokážu zabezpečiť potrebnú starostlivosť v domácom prostredí. Rodičia maloletej žijú v osade v domácnosti, ktorá pozostáva z jednej skromne zariadenej izby, voda a elektrina v domácnosti nie je zavedená a domácnosť je bez sociálneho zariadenia, a teda v domácnosti rodičov maloletá vzhľadom na jej zdravotný stav nemá vytvorené vhodné podmienky pre zdravý vývoj a vývin. Rodičia majú ďalšie deti, ktoré sú umiestnené v centre pre deti a rodiny, z dôvodu, že sa o nich nedokázali postarať. Maloletá
A. je ležiaca s 3-komorovým hydrocefalom, reflexy nevybavené, pri vedomí, ale vegetatívny stav, občas mrnčí, je na podpornej kyslíkovej liečbe. Je potrebná 24 hodinová ošetrovateľská starostlivosť, polohovanie, kŕmenie a podávanie liekov cez NG sondu, aj do očí, každé 1 - 2 dni odsávanie likvóru cez Accoflo rezervoár. Toto nie je možné realizovať v domácich podmienkach. Od narodenia bola opakovane hospitalizovaná v nemocnici v Košiciach, v nemocnici v Poprade a v nemocnici v Kežmarku. Momentálne je umiestnená v Centre pre deti a rodiny Prešov. Podľa odporúčaní lekárov maloletá vyžaduje 24-hodinovú ošetrovateľskú starostlivosť kvalifikovaným zdravotným personálom. Maloletá je podľa dokumentácie v stabilizovanom stave, avšak prognózy do budúcnosti nie sú optimálne. Rodičia nie sú schopní zabezpečiť v domácom prostredí najmä adekvátnu zdravotnú starostlivosť, tak aby nedošlo k zhoršeniu zdravotného stavu maloletej, keďže zdravotný stav vyžaduje vysoko odbornú a kvalifikovanú zdravotnú starostlivosť. Súd preto sledoval najlepší záujem maloletej a nariadil ústavnú starostlivosť v zariadení, ktoré jej dokáže potrebnú starostlivosť plne zabezpečiť. Zároveň zrušil neodkladné opatrenie č. k. 26P/143/2024 – 12 z 08. 11. 2024, nakoľko už bolo rozhodnuté vo veci samej. 21. Nakoľko návrh navrhovateľa bol podaný dôvodne súd návrhu vyhovel a maloleté dieťa zveril do starostlivosti Centra pre deti a rodiny Prešov, so sídlom B., B. X, v ktorom budú všetky potreby maloletého dieťaťa uspokojované tak, aby jeho zdraviu, životu a zdravému vývoju nehrozilo nebezpečenstvo. 22. Podľa § 62 ods. 1 Zákona o rodine, plnenie vyživovacej povinnosti rodičov k deťom je ich zákonná povinnosť, ktorá trvá do času, kým deti nie sú schopné samé sa živiť. 23. Podľa § 62 ods. 2 Zákona o rodine, obaja rodičia prispievajú na výživu svojich detí podľa svojich schopností, možností a majetkových pomerov. Dieťa má právo podieľať sa na životnej úrovni rodičov. 24. Podľa § 62 ods. 3 Zákona o rodine, každý rodič bez ohľadu na svoje schopnosti, možnosti a majetkové pomery je povinný plniť svoju vyživovaciu povinnosť v minimálnom rozsahu vo výške 30% zo sumy životného minima na nezaopatrené neplnoleté dieťa alebo na nezaopatrené dieťa podľa osobitného zákona. 25. Podľa § 81 ods. 1 Zákona o rodine, ak súd rozhodne o umiestnení maloletého dieťaťa do náhradnej osobnej starostlivosti, pestúnskej starostlivosti, o nariadení ústavnej starostlivosti alebo o uložení ochrannej výchovy, upraví aj rozsah vyživovacej povinnosti rodičov alebo iných osôb povinných poskytovať maloletému dieťaťu výživné. 26. Podľa § 81 ods. 2 Zákona o rodine, súd v rozhodnutí, ktorým nariaďuje ústavnú starostlivosť, súčasne uloží rodičom alebo iným fyzickým osobám povinným poskytovať dieťaťu výživné povinnosť, aby výživné poukazovali zariadeniu, do ktorého má byť dieťa umiestnené. 27. Pri plnení si vyživovacej povinnosti rodičov k dieťaťu sa vychádza z individuálnych schopností, možností a majetkových pomerov každého z rodičov. Bez ohľadu na túto skutočnosť zákon o rodine ustanovuje, že v prípade vyživovacej povinnosti rodičov k deťom je každý rodič povinný plniť svoju vyživovaciu povinnosť v minimálnom rozsahu, a to vo výške 30 % zo sumy životného minima na nezaopatrené neplnoleté dieťa alebo na nezaopatrené dieťa podľa osobitného predpisu, ktorým je zákon č. 601/2003 Z. z. o životnom minime v spojení s opatrením Ministerstva práce, sociálnych vecí a rodiny Slovenskej republiky o úprave súm životného minima, ktorým sa každoročne upravujú sumy životného minima. V súčasnosti tak súdom určené výživné nemôže byť nižšie ako je to zákonom deklarovaných 30 % zo sumy životného minima na nezaopatrené neplnoleté dieťa alebo na nezaopatrené dieťa. Výživné v takto určenej minimálnej výške je teda povinný platiť každý rodič, teda aj ten, ktorý je bez akéhokoľvek príjmu či zamestnania, resp. nemá vyriešenú svoju bytovú otázku. 28. Súd po vykonanom dokazovaní dospel k záveru, že v aktuálnych schopnostiach a možnostiach matky mal. dieťaťa je prispievať na výživu maloletej A. mesačne v minimálnom zákonnom rozsahu, t. j. vo výške 30 % zo sumy životného minima na nezaopatrené neplnoleté dieťa mesačne podľa zákona č. 601/2003 Z. z. o životnom minime a o zmene a doplnení niektorých zákonov, vždy do 15. dňa v mesiaci vopred na účet Centra pre deti a rodiny Prešov, so sídlom B., B. X, odo dňa doručenia tohto rozsudku matke. V aktuálnych schopnostiach a možnostiach otca mal. dieťaťa je prispievať na výživu maloletej A. mesačne v minimálnom zákonnom rozsahu, t. j. vo výške 30 % zo sumy životného minima na nezaopatrené neplnoleté dieťa mesačne podľa zákona č. 601/2003 Z. z. o životnom minime a o
zmene a doplnení niektorých zákonov, vždy do 15. dňa v mesiaci vopred na účet Centra pre deti a rodiny Prešov, so sídlom B., B. X, odo dňa doručenia tohto rozsudku otcovi. Súd má za to, že takto určená výška výživného je primeraná. 29. Podľa § 52 zákona č. 161/2015 Z. z. Civilný mimosporový poriadok v znení neskorších predpisov (ďalej CMP), žiaden z účastníkov nemá nárok na náhradu trov konania, ak tento zákon neustanovuje inak. 30. Podľa § 57 CMP, o povinnosti nahradiť trovy konania, ak nejde o trovy konania štátu, rozhoduje súd len na návrh. 31. Podľa § 58 ods. 1 CMP, nároku na náhradu a o výške trov konania rozhoduje súd v rozhodnutí, ktorým sa konanie končí. 32. O trovách konania súd rozhodol s poukazom na vyššie citované zákonné ustanovenia tak, že žiadnemu z účastníkov konania nepriznal nárok na náhradu trov konania, nakoľko si náhradu trov konania účastníci neuplatnili. Poučenie: Proti tomuto rozhodnutiu je možné podať odvolanie v lehote 15 dní odo dňa jeho doručenia prostredníctvom tunajšieho súdu na Krajský súd v Prešove. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Odvolanie možno odôvodniť len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Odvolanie proti rozhodnutiu vo veci samej možno odôvodniť aj tým, že právoplatné uznesenie súdu prvej inštancie, ktoré predchádzalo rozhodnutiu vo veci samej, má vadu uvedenú v odseku 1, ak táto vada mala vplyv na rozhodnutie vo veci samej. Odvolanie možno odôvodniť aj tým, že súd prvej inštancie nesprávne alebo neúplne zistil skutočný stav veci. Odvolacie dôvody možno meniť a dopĺňať až do rozhodnutia o odvolaní. V odvolacom konaní možno uvádzať nové skutkové tvrdenia a predkladať nové dôkazné návrhy. Ak nebude povinnosť uložená týmto rozhodnutím splnená v stanovenej lehote, možno sa jej splnenia domáhať návrhom na vykonanie exekúcie podľa osobitného predpisu, a ak ide o výkon rozhodnutia vo veciach starostlivosti o maloleté deti, mimo peňažnej povinnosti, výkon rozhodnutia o návrat maloletého do cudziny podaním návrhu na výkon rozhodnutia podľa Civilného mimosporového poriadku.

Zdroj: KAUZIS.SK – https://www.kauzis.sk/judikatura/r/ECLI:SK:OSPP:2025:8724205030.2 (dáta aktuálne k 12. 11. 2026). Záväzné je znenie zverejnené súdom.




